Folketing
2009-12-03

Jeg kan jo høre på Dansk Folkepartis ordfører, at man ikke har tænkt nogen tanker om Kriminalforsorgen, som er målrettet mod banderne. Jeg hørte ikke et eneste specifikt tiltag målrettet mod bander. Jeg hørte en masse generelle resocialiserende tiltag blive nævnt, og det er der jo ikke særlig meget bandebekæmpelse i. Så jeg kan konstatere, at man er fuldstændig idétom på det her område, og så er der jo dog nok alligevel behov for lidt handlingsplan. Men lad nu det ligge. Mit næste spørgsmål går på mentorordningerne, for ordføreren nævnte mentorordningerne for de unge med en vis begejstring. Så vil jeg høre: Vil Dansk Folkeparti støtte et forslag om mentorordninger for dem, som er ældre end den målgruppe, som man har sikret med satspuljemidlerne? Altså, vil Dansk Folkeparti være med til et forslag om mentorordninger for dem, som er over 26 år?